Անվան այլ կիրառումների համար տե՛ս՝ Կարեն Քոչարյան (այլ կիրառումներ)

**Կարեն Ռոբերտի Քոչարյան** (հունվարի 19, 1958(1958-01-19), Երևան, Հայկական ԽՍՀ, ԽՍՀՄ), հայ հաղորդավար, ռեժիսոր, լրագրող։

Կենսագրություն
--------------

1976-1980 թվականներին սովորել է Երևանի պետական գեղարվեստա-թատերական ինստիտուտի դերասանական բաժնում։ 1975-1976 թվականներին աշխատել է ՀԽՍՀ ԳԱԱ Օրբելու անվան ֆիզիոլոգիայի գիտահետազոտական ինստիտուտում` որպես լաբորանտ։ 1976 թվականից խաղացել է Երևանի Ստանիսլավսկու անվան պետական ռուսական դրամատիկական թատրոնում։ 1979 թվականից եղել է հարյուրավոր համերգների և միջոցառումների հանդիսավար։ 1982 թվականին մասնակցել է Հայաստանի պետական հեռուստառադիոյի անցկացրած մրցույթին և 1983 թվականից սկսել է աշխատանքը` որպես հեռուստահաղորդավար։ Սովորել է Մոսկվայի պետական հեռուստառադիոյի համամիութենական ինստիտուտում։ 1991 թվականին եղել է հայկական առաջին անկախ «3-րդ ալիք» հեռուստաընկերության հիմնադիրներից մեկը, որտեղ ունեցել է հեղինակային հաղորդումներ՝ «Աստղեր և ճակատագրեր», «Երևանյան հեքիաթներ», «Բեմեզրի լույսեր»։ 1983-1986 թվականներին Երևանի պարարվեստի ուսումնարանում դասավանդել է դերասանի վարպետություն։ 1994-1996 թվականներին եղել է «Ամադեուս» երաժշտական կենտրոնի արտ-պրոդյուսեր։ 1999 թվականից ղեկավարում է Երևանի Պուշկինի անվան թիվ 8 դպրոցի «Երևան» գեղագիտական կենտրոնի ժուռնալիստիկայի «Քո տեսախցիկը» ստուդիան և դպրոցի լրատվական կենտրոնը։ Հանդիսանում է նաև Երևանի «Ակադեմիական» ավագ դպրոցի փոխտնօրենը մամուլի և հասարակայնության հետ կապերի գծով։ 2011-2012 թվականներին աշխատել է «Երկիր Մեդիա» հեռուստաընկերությունում, որտեղ վարել է «Երգում է անցյալը» հաղորդումը։ 2012 թվականից «Արմենիա» հեռուստաընկերության «Երկրի գանձերը» հաղորդաշարի սցենարիստն ու հաղորդավարն է։ 2019 թվականից վարում է «Կամուջներ» և «Ամերիկյան հանդիպումներ» հեղինակային համացանցային նախագծերը,հանդիսանալով նաև դրանց սցենարի հեղինակն ու ռեժիսորը։ 2021 թվականի մարտից Հայաստանի հանրային հեռուստաընկերության եթերում վարում է «3-րդ ալիք. Ռետրո» կիրակնօրյա ծրագիրը,հանդիսանալով նաև սցենարի հեղինակ։

Երեք գրքի և բազմաթիվ հոդվածների հեղինակ է։

Ռեժիսորական գործունեություն
---------------------------

Որպես ռեժիսոր հանդես է եկել տարբեր հեղինակային ֆիլմերում՝ 

* «Իսկական երևանցի»,
* «Բարություն»,
* «Թբիլիսյան հանդիպումներ»,
* «Հասցեն` Մոսկովյան 17»
* «Բելգիա` 21-րդ դար»,
* «Տիրի առաքյալը»
* «Բոնանե,կամ Ամանորը Փարիզում»
* «Կեսդարյա հոբելյան»
* «Բարեկամության թևերով»
* «Սարդարապատ»
* «Ամերիկյան հանդիպումներ»
* «Արվեստների մոգական աշխարհում» ֆիլմաշար
* «Արթուր Գրաբսկի.Բժիշկ.Մարդ.Քաղաքացի.»
* «Կանգ առ ժամանակ» տեսահոլովակ երաժշտությունը՝Եվա Զարգարյան-Եղոյանցի, խոսք՝Լիլիթ Հեյբաթյանի 2018 թվական
* «Իմ Արցախ աշխարհ» տեսահոլովակ երաժշտությունը՝Եվա Զարգարյան-Եղոյանցի, խոսք՝Լիլիթ Հեյբաթյանի 2020 թվական

Մրցանակներ
----------

* 1985 թվականին Մոսկվայում կայացած երիտասարդության և ուսանողների 12-րդ համաշխարհային փառատոնի ժամանակ եղել է Հայաստանի տաղավարի գեղարվեստական ղեկավարը և արժանացել դափնեկրի կոչման
* 2008 թվականին Մոսկվայի «Կարոտ» փառատոնի ոսկե մեդալ և դիպլոմ
* 2011 թվականին ՀՀ մշակույթի նախարարության ոսկե մեդալ
* 2016 թվականին ՀՀ մշակույթի նախարարության պատվոգիր
* 2018 թվականին Երևանի քաղաքապետարան ոսկե մեդալ
* 2018 թվականին Հայաստանի թատերական գործիչների միություն Ոսկե մեդալ
* 2018 թվականին Երևանի Պուշկինի անվան թիվ 8 դպրոցի № 1 Ոսկե մեդալ «Պատվավոր պուշկինցի»
* 2022 թվականին Հայաստանի Հանրապետության նախագահ Մովսես Խորենացու մեդալ

Ծանոթագրություններ
------------------

1. ↑  «Կարեն Քոչարյանի կենսագրություը AV Production կայքում». Արխիվացված է օրիգինալից 2022 թ․ հունվարի 23-ին. Վերցված է 2018 թ․ փետրվարի 18-ին.

Արտաքին հղումներ
----------------

* Կարեն Քոչարյանի էջը youtube-ում
* Առանց թեմայի.Կարեն Քոչարյան